Obert el termini per a sol·licitar ajudes al lloguer de la Generalitat Valenciana en diverses línies
09 de juny 2021

![Imagen 1](/media/u3pjdqsv/95-c_ajudeslloguer.jpg)![Imagen 2](/media/2mljfuib/c_quico-fernandez-compromis-2.jpg)

​La nova Oficina Municipal d'Habitatge de l'Ajuntament de Sagunt ha comunicat que des de la Generalitat s'ha obert el termini per a la presentació de sol·licituds en diverses convocatòries d'ajudes al lloguer. A més a més, s'ha anunciat que ja hi ha informació relativa a les ajudes per a l'habitatge enfront de la crisi econòmica provocada per la pandèmia de COVID-19. És per això que des de la Regidoria d'Habitatge i Urbanisme s'ha fet una crida perquè totes aquelles persones que pogueren ser beneficiàries d'estes subvencions i estiguen interessades a optar a les mateixes acudisquen a l'Oficina per a informar-se i que se'ls oriente en este sentit.

  

Així, el delegat d'Habitatge i Urbanisme, Quico Fernández, ha recordat que la nova Oficina Municipal d'Habitatge de l'Ajuntament de Sagunt oferix serveis d'informació en la matèria de manera presencial en finestreta única els dimarts i els dijous de 9.00 a 13.00 hores en les antigues oficines de la Gerència d'Altos Hornos del Mediterráneo. No obstant això, ha advertit que a causa del protocol de prevenció contra la COVID-19 es requereix cita prèvia a través de la [pàgina web del Consistori](https://governalia.com/launch/sagunt/) o per telèfon al 962 65 58 58.

  

**«Estàvem esperant estes bases i estem absolutament preparats per a donar tota la informació»**, ha explicat Quico Fernández. **«No voldríem que ningú que tinguera dret a estes ajudes es quedara sense arribar a elles per falta d'informació o de documentació, ja que en una situació com la que estem travessant ningú hauria de tindre dificultats per a disposar d'un habitatge digne. Per tant convidem a tothom a que acudisca i nosaltres els resoldrem tots els dubtes»**, ha manifestat el regidor.

  

Des de la nova Oficina Municipal d'Habitatge s'assenyala que es tracta de dues convocatòries d'ajudes per a facilitar l'accés a l'habitatge en règim de lloguer el termini de les quals comença demà mateix, 10 de juny, i acaba el pròxim 8 de juliol. Concretament, indiquen que una de les línies es refereix a ajudes de caràcter general i l'altra és específica per a joves, i que ambdues es troben contemplades dins del Pla Estatal d'Habitatge 2018-2021.

  

En el cas de la línia general, _[Ajudes al lloguer d’habitatge 2021](https://habitatge.gva.es/va/web/vivienda-y-calidad-en-la-edificacion/ajudes-al-lloguer-de-vivenda-2021)_, seran beneficiàries persones físiques majors d'edat inquilines amb escassos mitjans econòmics per al lloguer del seu habitatge habitual i permanent de les mensualitats pagades des de l'1 de gener fins al 31 de desembre de 2021, i l'import de l'ajuda és del 40% del lloguer i fins i tot pot aconseguir el 50% si la persona sol·licitant i tots els membres de la unitat de convivència tenen més de 65 anys en el moment de presentar la sol·licitud.

  

En el cas de la línia per a joves, _[Ajudes al lloguer pe​r a joves 2021](https://habitatge.gva.es/va/web/vivienda-y-calidad-en-la-edificacion/ajudes-al-lloguer-per-a-joves-2021)_, seran beneficiàries també persones físiques majors d'edat inquilines amb escassos mitjans econòmics per al lloguer del seu habitatge habitual i permanent de les mensualitats pagades des de l'1 de gener fins al 31 de desembre de 2021, amb l'excepció que en aquest cas ha de tractar-se de menors de 35 anys en el moment de sol·licitar l'ajuda o tractar-se d'una unitat de convivència en la qual tots els membres siguen menors de 35 anys, i excepcionalment podran formar part de la unitat de convivència persones majors de 35 anys que tinguen declarada una dependència justificada documentalment. L'import de l'ajuda en esta línia podrà assolir el 50% de la renda del lloguer.

  

A més a més, anuncien també que està disponible la informació sobre les ajudes per a lloguer destinades a persones que s'han vist afectades per la crisi econòmica derivada de la COVID-19, _[Ajudes al llo​guer Covid-19 (convocatòria 2021)​](https://habitatge.gva.es/va/web/vivienda-y-calidad-en-la-edificacion/ajudes-al-lloguer-covid-19)_, que estan habilitades des del dia 25 de gener i el termini de sol·licitud de les quals acabarà el 30 d'octubre. L'import d'esta línia d'ajudes podrà arribar fins al 100% de la renda de lloguer que conste en el contracte d'arrendament, fins a un import màxim d'ajuda de 650 euros al mes, durant sis mesos (d'abril de 2020 a desembre d'este 2021), depenent del grau de vulnerabilitat econòmica que concórrega la persona o la unitat de convivència beneficiària.

  

En este cas seran beneficiàries les persones físiques, titulars d'un contracte d'arrendament d'habitatge habitual, en qualitat de persones arrendatàries, que a conseqüència de l'impacte de la Covid-19 s'han vist afectades per passar a una situació de desocupació, expedient temporal de regulació d'ocupació (ERTO), o, en cas de ser persona empresària, que haja reduït la seua jornada per motiu de cures o altres circumstàncies similars que suposen una pèrdua substancial d'ingressos dels integrants de la unitat de convivència a partir de l'1 d'abril de 2020.

  

Qualsevol persona que estiga interessada a optar a alguna d'estes ajudes pot sol·licitar prèviament informació o orientació a l'Oficina Municipal d'Habitatge de l'Ajuntament de Sagunt, demanant cita prèvia a través del [web municipal](https://governalia.com/launch/sagunt/) o del telèfon 962 65 58 58.

​

  

*   [](http://www.facebook.com/sharer.php?u=https://aytosagunto.es/va/actualitat/obert-el-termini-per-a-sol-licitar-ajudes-al-lloguer-de-la-generalitat-valenciana-en-diverses-línies/ "Facebook")
*   [](http://twitter.com/share?url=https://aytosagunto.es/va/actualitat/obert-el-termini-per-a-sol-licitar-ajudes-al-lloguer-de-la-generalitat-valenciana-en-diverses-línies/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/obert-el-termini-per-a-sol-licitar-ajudes-al-lloguer-de-la-generalitat-valenciana-en-diverses-línies/ "Linked In")
*   [](mailto:?body=https://aytosagunto.es/va/actualitat/obert-el-termini-per-a-sol-licitar-ajudes-al-lloguer-de-la-generalitat-valenciana-en-diverses-línies/)